Al meer Suid-Afrikaners verval in armoede | DieKaap.com
Pali Lehohla, die statistikus-generaal, in Pretoria (22 Augustus 2017). Foto: ANA
Pali Lehohla, die statistikus-generaal, het Dinsdag gesê daar is ŉ dramatiese toename in die getal armes in Suid-Afrika, en die omvang van die armoede raak al meer ingrypend.
Lehohla het tydens die bekendstelling van die verslag oor armoede-tendense in Pretoria gesê lae ekonomiese groei en die droogte het baie mense in lewenslange armoede gedompel. Volgens Lehohla is meer as 30 miljoen Suid-Afrikaners arm.
“Ons teiken vir ekonomiese groei is 5,4% per jaar, maar die ekonomie groei nie in daardie rigting nie. Ons het nou twee kwartale van negatiewe groei gehad – dit is ŉ tegniese resessie. Werkloosheid is hoog en ons sien hoe lyk ons kwartaallikse arbeidsmagopname,” het hy gesê.
“Die getal werklose mense neem natuurlik al meer toe soos die bevolking groei. Die getal werkloses het eintlik dramaties toegeneem. As ons die werkloosheid van 2008 met 2017 vergelyk, het die waarskynlikheid om werkloos te bly met 10% gestyg. Daar is dus geen einde in sig vir dit wat die samelewing nou beleef nie.”
Lehohla het gesê die Suid-Afrikaanse sektore se opname-kapasiteit vir die werklose miljoene het aansienlik verminder. “Ons sit met baie ernstige probleme,” het hy gesê.
Volgens StatsSA het armoede in 2015 tot 55,5% gestyg. Dit is gelykstaande aan 30,4 miljoen mense. “Die getal mense wat onder die 2015-broodlyn van R441 per maand leef het met 2,8 miljoen toegeneem, vanaf 11 miljoen in 2011 tot 13,8 miljoen in 2015,” het hy gesê.
Die verslag toon ook die mees weerlose van die armes is kinders van 17 jaar of jonger, vroue, swart Suid-Afrikaners, mense wat in plattelandse gebiede woon, inwoners van die Oos-Kaap en Limpopo en mense met min of geen onderrig.
Die verslag wat Dinsdag vrygestel is, is getiteld “ŉ Ondersoek van absolute armoede tussen 2006 en 2015”. Armoede-ramings is noodsaaklik om vordering te monitor en te bepaal, en om die armoede-teikens te bereik wat in die regering se Nasionale Ontwikkelingsplan en die Verenigde Nasies se Volhoubare Ontwikkelingsdoelwitte uiteengesit is.
« ‘Afrikaans hou Tulbagh-leerders in asbesskool’
Kortlys vir SABC-raad deels bekend »